Cineplexx Satu Mare și-a deschis porțile. Cinci săli de cinema, 700 de scaune, inclusiv unele speciale pentru cupluri, ecrane de 250 mp și tehnologii de ultimă generație, toate îi așteaptă pe sătmărenii amatori de producții cinematografice.

Mult așteptatele săli de cinema Cineplexx de la Satu Mare Shopping City și-au deschis porțile. Începând cu ziua de astăzi, sătmărenii vor putea să se bucure de producțiile cinematografice în condiții deosebite.

Cineplexx este unul din cei mai importanți operatori de cinematografe din Europa Centrală și de Est, cu o experiență de peste 50 de ani în industria de film, iar asta se vede și din investiția de la Satu Mare.

Pentru Satu Mare Shopping City, sălile de cinema au fost una dintre cele mai așteptate inaugurări, iar Cineplexx nu a dezamăgit. Sătmărenii vor avea la mall-ul NEPI cinci săli de cinema, în total 700 de locuri, iar tehnologiile sunt de ultimă generație.

Trei milioane de euro au investit cei de la Cineplexx astfel încât sătmărenii să se poată bucura de filmele în 4K și Real 3D, toate redate de ecrane cu o suprafață totală de 250 mp. Experiența vizuală este completată de una audio folosind tot cele mai noi tehnologii din domeniu.

“Spectatorii sătmăreni se vor putea bucura de asemenea de tehnologia audio Dolby Atmos, care permite atât poziționarea foarte precisă a sunetului în interiorul sălii, cât și mișcarea lui realistă, în funcție de acțiunea din film, oferind astfel o experiență de vizionare cu totul excepțională”, a explicat Michael Redtenbacher, Head of Project Development & Cinema Technology al Cineplexx / Grupul Constantin Film.

Tocmai pe tehnologie, dar și pe confort se bazează investitorii atunci când spun că la Satu Mare sunt așteptați și locuitorii din județele vecine, așa cum până acum și sătmărenii mergeau la Baia Mare sau Oradea la cinema.

Premiere, la Satu Mare

Cineplexx a investit și în confortul spectatorilor. Cele 700 de locuri include scaune speciale pentru cupluri, o premieră absolută în România, precum și alte tipuri de locuri cu grad sporit de confort, precum Premium și Deluxe.

Ultimate screen (RealD Ultimate Screen) este printre tehnologiile aduse în premieră în România. Este vorba despre o tehnologie care premite redarea filmului cu luminozitate și saturație crescută, asta din cauza modului în care este amplasat ecranul. Astfel, spectatorii nu sunt deranjați de interferențe gen ghosting, mai ales în cazul proiecțiilor 3D. Este al doilea astfel de ecran adus în țară.

Cineplexx își propune ca sălile de cinema să fie mai mult decât simple spații pentru vizionarea filmelor. Așa cum și-a obișnuit și clienții din occident, compania oferă posibilitatea organizării unor evenimente, indiferent că vorbim despre petreceri private sau maratoane de film și proiecții speciale.

În această seară, primii spectatori de la Satu Mare au avut ocazia să aleagă între trei producții cinematografice de succes. Filmul de groază IT: Chapter Two a fost printre preferatele sătmărenilor care s-au prezentat în prima zi la Cineplexx. A fost și recomandarea CEO-ului prezent la deschiderea de la Satu Mare.

La Gomera, propunerea României pentru Oscar, a fost și ea inclusă pe lista filmelor propuse la deschidere.

Cei interesați de filmele de acțiune, dar și fanii lui Gerald Butler sau Morgan Freeman au ales Angel has Fallen. Cei care preferă filmele de epocă au fost invitați să urmărească Downtown Abbey.